Vil sende norske FN-soldater til Syria
De nordiske utenriksministrene avklarte dette under et møte i Oslo onsdag formiddag. - Det kan bli snakk om å tilby FN å gå sammen i en fredsbevarende operasjon, så sbart forholdene ligger til rette for det, sier utenriksminister Børge Brende (H) etter møtet. De nordiske lands forsvar samarbeider stadig tettere, og utenriksministrene er nå enige om å etablere et kryptert nordisk kommunikasjonsnett. - Det kan være fornuftig av mange grunner i disse tider, sa Brende - med henvisning til avsløringene om at USA skal ha avlyttet europeiske, allierte statsledere som Angela Merkel i Tyskland.Etter snart 20 år med store norske bidrag i NATO-operasjoner - først på Balkan og nå sist i Afghanistan - er Norge og resten av NATO «på vei hjem igjen». Men hvordan Forsvaret skal brukes ute i den store verden etter at Afghanistan-oppdraget er avsluttet, er foreløpig usikkert. Den rødgrønne regjeringen har vært svært opptatt av å sende flere norske soldater i FN-operasjoner, og rakk såvidt å få avgårde et norsk bidrag til den FN-operasjonen MINUSMA i Mali før den gikk av. Det er bare noen måneder siden FN ba Norge delta i en felles-nordisk styrke på Golanhøyden på grensen mellom Israel og Syria. Til slutt endte både Norge og Finland opp med å si nei, og dermed ble det aldri noe av den planlagte styrken. Fremtidige utenlandsoperasjoner var også tema på NATOs forsvarsministermøte i Brussel forrige uke. - Vi skal bidra til FN og NATO. Men vi er mindre opptatt av fargen på hjelmen til soldatene, og mer opptatt av hvor og hvordan de kan bidra best mulig, sa forsvarsminister Ine Eriksen Søreide til VG under møtet. - Det viktigste for Forsvaret i årene som kommer, er fleksibilitet. Det gjelder uansett om vi skal bidra her hjemme eller ute i verden. Jeg tror det blir viktigere og viktigere at både Norge og andre land må bygge seg opp kunnskap innen ulike nisjer, og være klar til å stille disse nisjekapasitetene på kort varsel. Det vil styrke NATO som allianse, sier forsvarsministeren. - Hva slags bidrag da? - Det vil være svært avhengig av situasjonen. Det er bare å se på F-16-bidraget til Libya-aksjonen. Den var det ikke som mange som forestilte seg bare et halvt år i forveien, sier Eriksen Søreide. VG avslørte i september at de nordiske utenriksministrene tidlig lanserte forslaget om å ta ut Syrias kjemiske våpen, i et forsøk på å få løst opp frontene rundt Syria i FNs sikkerhetsråd. I forrige uke sa Solberg-regjeringen nei til forespørselen om å destuere store deler av Syrias kjemiske våpen-arsenal. - Nå har vi all fokus på den humanitære situasjonen, sier Brende.
Så snart situasjonen tillater det, vil Norge og resten av Norden tilby soldater til en fredsbevarende styrke under FN-mandat i Syria.